Ντάντο Πρσο

Ξεκινήματα

Ο Πρσο ξεκίνησε να αγωνίζεται επαγγελματικά το 1991 με την ομάδα της γενέτειράς του, ΝΚ Ζαντάρ. Πραγματοποίησε, τότε, ένα σύντομο πέρασμα από την Χάιντουκ Σπλιτ, ενώ, στη συνέχεια, από την ομάδα της Β΄ Κατηγορίας Κροατίας, ΝΚ Παζίνκα, η οποία έδρευε στο Παζίν, χωρίς, ωστόσο, να καταφέρει να καθιερωθεί σε κάποια από αυτές τις ομάδες. Το 1993, μετακόμισε στην Γαλλία για λογαριασμό της ΦΚ Ρουέν, ενώ στη συνέχεια μεταγράφηκε στην Σταντ Ραφαελουά το 1995, όπου εργαζόταν ως μηχανικός σε συνεργείο αυτοκινήτων, παράλληλα με την ενασχόλησή του με το ποδόσφαιρο.

Μονακό

Το 1996, ο, τότε, προπονητής της ΑΣ Μονακό, Ζαν Τιγκανά ενδιαφέρθηκε για τον Πρσο και τον έφερε στην ομάδα, όπου, αν και σε πρώτη φάση αγωνίστηκε με τη δεύτερη ομάδα του συλλόγου (μαζί με τον Νταβίντ Τρεζεγκέ), ωστόσο, στην πορεία, παραχωρήθηκε ως δανεικός στην ΑΚ Αζαξιό. Την σεζόν 1999-2000, βοήθησε την ΑΣ Μονακό να κατακτήσει το γαλλικό πρωτάθλημα. Ο Πρσο, επίσης, βοήθησε τους Μονεγάσκους να φτάσουν ως τον τελικό του ΟΥΕΦΑ Τσάμπιονς Λιγκ το 2004. Είναι, ίσως, περισσότερο γνωστός για τα τέσσερα γκολ που πέτυχε στον θρίαμβο της Μονακό επί της Ντεπορτίβο Λα Κορούνια με το ευρύ 8-3 (μια αναμέτρηση που έλαβε χώρα ανήμερα των γενεθλίων του), κάτι που αποτέλεσε, τότε, το ρεκόρ συνολικής επίτευξης τερμάτων στο Τσάμπιονς Λιγκ στη διάρκεια μιας μόνης αναμέτρησης. Εκείνη την βραδιά, ισοφάρισε επίσης το σχετικό ρεκόρ της διοργάνωσης, φτάνοντας τους Μάρκο φαν Μπάστεν (ΑΚ Μίλαν 4 ΙΦΚ Γκέτεμποργκ 0, 1992) και Σιμόνε Ιντζάγκι (ΣΣ Λάτσιο 5 Ολιμπίκ Μαρσέιγ 1, 2000) ως ο σκόρερ των περισσότερων τερμάτων στη διάρκεια μιας μόνης αναμέτρησης. Έκτοτε, βέβαια, το συγκεκριμένο ρεκόρ ξεπεράστηκε από τον Λιονέλ Μέσι (Μπαρτσελόνα 7 Μπάγερ Λεβερκούζεν 1, 2012).

Ρέιντζερς

Τον Μάιο του 2004, ο Πρσο υπέγραψε στην σκωτσέζικη Ρέιντζερς ως ελεύθερη μεταγραφή. Στη διάρκεια της πρώτης του σεζόν με την Ρέιντζερς αγωνίστηκε σε 34 αναμετρήσεις πρωταθλήματος, πετυχαίνοντας συνολικά 18 τέρματα. Στην πορεία βοήθησε τον σύλλογο να κατακτήσει το εγχώριο πρωτάθλημα, αλλά και το Λιγκ Καπ. Ο αποχωρήσας, εκείνη την σεζόν, προπονητής της ομάδας, Άλεξ ΜακΛις έπλεξε το εγκώμιο του Πρσο χαρακτηρίζοντάς τον ως την "καλύτερη μεταγραφή των Ρέιντζερς," στα τέλη της σεζόν 2005-06.
Ο Πρσο παρέμεινε παίκτης της Ρέιντζερς για την σεζόν 2006-07, παρά το γεγονός ότι είχε ανακοινώσει την απόσυρσή του από το ποδόσφαιρο σε επίπεδο εθνικών ομάδων. Ανέφερε, επίσης, ότι θα αποσυρόταν από ποδόσφαιρο σε επίπεδο συλλόγων με την λήξη του συμβολαίου του με την νυν ομάδα του, την Ρέιντζερς, το 2007. Πάραυτα, ο ατζέντης του Πρσο δήλωσε στις αρχές του 2007 ότι ο πελάτης του θα ήθελε να συνεχίσει να αγωνίζεται στην Ρέιντζερς, εφόσον, βέβαια, η φυσική του κατάσταση του επέτρεπε κάτι τέτοιο, προτού ανακοινώσει τον Φεβρουάριο του 2007 ότι η απόσυρσή του από την ενεργό δράση ήταν θέμα χρόνου. Λίγο καιρό αργότερα, επιβεβαιώθηκε ότι ο Πρσο, στην καλύτερη των περιπτώσεων, θα αγωνιζόταν για ακόμη μία σεζόν με τον σύλλογο της Γλασκώβης. Ωστόσο, η δήλωσή του, όπως φάνηκε, ήταν πρόσκαιρη, καθώς ο ίδιος ο Πρσο ανασκεύασε, αναφέροντας ότι οι δρόμοι του ιδίου με την Ρέιντζερς θα χώριζαν με το πέρας της σεζόν 2006-07, λόγω των συνεχόμενων προβλημάτων τραυματισμών που αντιμετώπιζε με το γόνατό του. Ο ατζέντης του Πρσο επίσης ανέφερε ότι ο πελάτης του αναζητούσε την μεταγραφή του σε πρωτάθλημα χαμηλού επιπέδου, όπου η φυσική κατάσταση δεν ήταν σημαντικός παράγοντας, παρά ότι επιθυμούσε να δώσει τέλος στην ποδοσφαιρική του καριέρα, αναφέροντας την Βόρεια Αμερική και την Ασία ως πιθανούς προορισμούς του.
Κατά την τελευταία αναμέτρηση του Πρσο στο Άιμπροξ, αποχώρησε από τον αγωνιστικό χώρο, μετά το σφύριγμα της λήξης του αγώνα, φορώντας επίδεσμο στο πόδι του, λόγω νέου τραυματισμού του στο γόνατό του. Αποχαιρέτησε τους περίπου 50.000 φίλους του συλλόγου που είχαν δώσει το παρόν στο γήπεδο, ενώ στη συνέχεια οι συμπαίκτες του σχημάτισαν μια ανθρώπινη "Αψίδα Θριάμβου", με μπροστάρη τον Μπάρι Φέργκιουσον, προτού κατευθυνθεί προς τα αποδυτήρια της ομάδας με δάκρυα στα μάτια του.
Έγινε γνωστό στις 8 Ιουνίου 2007, ότι η Ρέιντζερς θα κυκλοφορούσε DVD στο οποίο θα εμφανίζονταν οι καλύτερες στιγμές στη διάρκεια της τρίχρονης παρουσίας του Πρσο στο Άιμπροξ, με σημαντικό αριθμό χρημάτων από το έσοδα να πηγαίνει προς την Rangers Charity Foundation.

Διεθνής Καριέρα

Ο Πρσο μέτρησε συνολικά, στη διάρκεια της καριέρας του, 32 διεθνείς συμμετοχές με την Εθνική Κροατίας, πετυχαίνοντας εννέα τέρματα. Ο Πρσο ήταν μέλος της αποστολής της Κροατίας που έλαβε μέρος στο Euro 2004, όπου και αγωνίστηκε σε τρεις αναμετρήσεις. Ο Πρσο έγινε γνωστός στη διάρκεια της διοργάνωσης αυτής για ένα τέρμα που σημείωσε απέναντι στην Γαλλία στη Λεϊρία στις 17 Ιουνίου 2004. Αφού σκόραρε τέσσερα γκολ στη διάρκεια της προκριματικής φάσης, κλήθηκε να εκπροσωπήσει την χώρα του στο Παγκόσμιο Κύπελλο του 2006. Ωστόσο, απέτυχε να σκοράρει κάποιο τέρμα στη διάρκεια της διοργάνωσης αυτής καθαυτής (όπου η ομάδα του, όπως και το 2004, αποκλείστηκε από τον πρώτο, κιόλας, γύρο).